**INSTRUKCIJE ZA VOĐENJE EVIDENCIJE O BROJU ZAPOSLENIH ZA PRAĆENJE SPROVOĐENJA STRATEGIJE REFORME JAVNE UPRAVE ZA PERIOD 2022-2026. godine**

Član 1

Ovim Instrukcijama propisuje se obuhvat jedinica za koji se vodi mjesečna evidencija o broju zaposlenih, način vođenja i dostavljanje evidencije, u cilju praćenja efekata Strategije reforme javne uprave za priod 2022-2026. godine u dijelu broja zaposlenih.

Član 2

Jedinice iz člana 1 ovih instrukcija su:

* direktni i indirektni budžetski korisnici;
* jedinice lokalne samouprave.

Član 3

Direktni i indirektni budžetski korisnici iz člana 2 stav 1 alineja 1 su: državni organi, organi državne uprave, javne ustanove, fondovi, zavodi i druge potrošačke jedinice koje se u potpunosti ili pretežno finansiraju iz Budžeta Crne Gore.

Jedinice lokalne samouprave iz člana 2 stav 1 alineja 2 su organi lokalne samouprave, javne ustanove i druga pravna lica koja se u potpunosti ili pretežno finansiraju iz budžeta lokalnih samouprava.

Pretežnim finansiranjem smatra se kada pravno lice iz budžeta Crne Gore odnosno budžeta lokalne samouprave finansira najmanje 50% svojih ukupnih izdataka, shodno godišnjem zakonu o budžetu, odluci o budžetu i finansijskom planu.

Član 4

U mjesečnoj evidenciji o broju zaposlenih u direktnim i indirektnim budžetskim korisnicima evidentira se broj lica zaposlenih na neodređeno ili određeno vrijeme koje je u tom mjesecu ostvarilo pravo na zaradu po osnovu Rješenja ili Ugovora o radu.

U evidenciji o broju zaposlenih u jedinici lokalne samouprave evidentira se zaposleni na neodređeno ili određeno vrijeme u organu lokalne samouprave i javnoj ustanovi na lokalnom nivou koje je u tom mjesecu ostvarilo pravo na zaradu po osnovu Rješenja ili Ugovora o radu.

Član 5

Evidenciju iz člana 4 st. 1 i 2 vodi Direktorat za sistem finansiranja lokalne samouprave i politiku zarada Ministarstva finansija.

Evidencija iz člana 4 stav 2 vodi se na osnovu podataka dobijenih od jedinica lokalne samouprave.

Član 6

Lice koje rukovodi pravnim licem odnosno lice koje je ovlašćeno dostavlja podatke iz člana 4 ovog uputstva nadležnom direktoratu u Ministarstvu finansija, najkasnije do kraja mjeseca za prethodni mjesec.

Član 7

Sastavni dio instrukcija čini pregled direktnih i indirektnih budžetskih korisnika i jedinica lokalne samouprave.